次袁尚書巫山十二峰二十五韻
作者：錢鍪
朝代：宋

paragraphs: 文昌仙伯天人姿，愛山尋勝如書癡。
忽摩台符歷參井，麾幢泝峽春遲遲。
山林川后總效職，萬壑千巖俱獻奇。
就中巫山絕雄勝，插天紫翠相參差。
神妃來下珮聲遠，駐此名地相安之。
峰旋地轉自前後，屹立萬馬如追隨。
兩山有川幻天巧，禹功到此神應疲。
仰天照眼如匹練，舟行電掣翻雲旗。
迅帆競惜峰巒過，艅艎望眼裳褰帷。
懸崖下有欲落石，古木上有參天枝。
龍登鶴聚仙既集，雲昇雨暗天如低。
從來三峽號至險，高牙穩泛如遊嬉。
揚旌一覽天下勝，詞源倒峽知優爲。
嘗聞奇觀天亦惜，遇賢輒與因其時。
少陵遇此雖窮寂，妙語驚人多在茲。
彫鎸萬象發天閟，衙官屈宋聲爭馳。
公今曳履星辰上，調元妙手行將施。
天教來作東道主，歡聲和氣生江湄。
公來頓覺雪山重，青城增氣聯峨眉。
首驅巫陽入新句，一洗前作堪解頤。
英詞從此徧蜀道，迥出塵表無纖緇。
嘗憂此地難久駐，轉首絕境成嗟嘻。
直欲使拂素練圖翠嶷，寫松巒起雲之狀，模翠屏棲鳳之嵋。
終朝誦公有聲畫，却來看此無聲詩。